Louis-Joseph Kerkhofs

**Louis-Joseph Kerkhofs** (født 15. februar 1878 i Val-Meer i Riemst i Belgia, død 31. desember 1962 i Liège) var katolsk biskop av Liège i Belgia fra 1927 til 1961.
## Liv og virke
### Prest
Etter skolegangen i Peer studerte Louis-Joseph Kerkhofs ved seminaret i Hasselt og i Roma. Den 22. september 1900 ble Kerkhof ordinert til katolsk prest. 

I 1901 ble han professor ved gutteseminaret i Sint-Truiden. Han overtok undervisningen i dogmatikk ved hovedseminaret i Liège i 1917 og ble i 1922 utnevnt til dekan.
### Koadjutorbiskop av Liège
Pave Pius XI utnevnte ham til titulærbiskop av *Diocaesarea in Palaestina* og koadjutorbiskop av Liège den 18. desember 1924. Han ble ordinert til biskop av Martin-Hubert Rutten av Liège Eupen et Malmédy den 11. februar året etter, og de medkonsekrerende var Thomas Louis Heylen, biskop av Namur, og Louis Joseph Legraive, hjelpebiskop i Mechelen-Brussel.

### Biskop av Liège
Med biskop Martin-Hubert Ruttens død den 17. juli 1927 etterfulgte Kerkhofs ham som den 88. biskopen av Liège. 

I 1942 tillot han den første utplasseringen av en arbeiderprest i en fabrikk.

Under Andre verdenskrig beskyttet biskop Kerkofs en rekke jøder mot Gestapo.  Biskop Kerkhofs mobiliserte presteskapet i sitt bispedømme for å beskytte jøder mot deportasjon. Alle hans prester anviste han å hjelpe og understøtte ofrene for forfølgelser. Som et resultat av dette ga klosteret i Banneux ly til en rekke jøder (300 barn og voksne).

Tilsvarende skjedde også i andre klostre, i benediktinerklostrene i Liège, i klostrene i Charneux, Godsdal, Jesu Hjerte-klosteret i Terhulpen og annetsteds.

I juli 1942 var biskopen personlig involvert i å gi et trygt skjulested i bisperesidensen først til overrabbiner Solomon Ullmann og deretter til kantor Joseph Lepkifker, leder av det jødiske samfunn i Liège, samt til hans familie. Først ga han ly i biskopens hus til Joseph Lepkifker, hans kone Tzivica og deres sønner Mendel og Elie. Tzivica Lepkifker ble deretter overført til et kloster i Huy, hvis moder superior, var en niese av biskopen. De to sønnene ble tatt inn av Paul Bonhomme og Dr. Marcel Lambrichts. Da Lepkifkers foreldre ble deportert, dro Kerkhofs personlig for å hente fru Lepkifker for å ta dem med til et lite kloster i Liège, *Les Soeurs du Bon Secours*, som han anså som tryggere. Hun ble der fra 1943 og frem til frigjøringen. 

Da tyskerme kom til husundersøkelse i bisperesidensen, fikk han rabbiner Ullmann til å ikle seg en prestelig soutane, og presenterte ham for Gestapo som sin privatsekretær. 

Under redningsaksjonene samarbeidet biskopen tett med prestene Emile Boufflette og Joseph Peeters. Advokaten Albert van den Berg fra Liège og den biskoppelige sekretær Pierre Coune, som assisterte ham, ble arrestert av Gestapo. Mgr. Kerkhofs' holdning var velkjent i hele Belgia.

Rundt 400 barn og voksne ble innlosjert og reddet med hjelp av forretningsmannen Max-Albert Van den Berg og advokaten Guy Wolf i Banneux. Begge ble arrestert av Gestapo. 

En plakett til minne om monsignor Kerkhofs handligger for de forfulgte, er festet til en vegg i Saint-Pauls-katedralen i Liège.

Han mottok poshumt utmerkelsen *Rettferdige blant nasjonene* i 1981.

**Mariaåpenbaring i Banneux:** Den tolv år gamle Mariette Beco hevdet at Jomfru Maria fra begynnelsen av 1922 viste seg for henne som *«Vår Frue av de fattige»*. I 1942 ga Kerkhofs den nødvendige anerkjennelsen for å gjøre Banneux til en mariansk helligdom, og i 1949 bekreftet han Mariaåpenbaringenes overnaturlige natur, som senere også ble anerkjent av Vatikanet i 1952.

Den 7. desember 1961 aksepterte pave Johannes XXIII hans avskjedssøknad fra Liège bispedømme, og utnevnte ham til titulærbiskop av *Serrae*.

## Episkopalgenealogi
Hans episkopalgenealogi er:
* Biskop Johannes Wolfgang von Bodman (1651–1691)
* Biskop Marquard Rudolf von Rodt (1644–1704) *bispeviet 1690
* Biskop Alexander Sigismund von der Pfalz-Neuburg (1663–1737) *1691
* Biskop Johann Jakob von Mayr (1677–1749) *1719
* Biskop Joseph Ignaz Philipp von Hessen-Darmstadt (1699–1768) *1741
* Erkebiskop Klemens Wenzeslaus von Sachsen (1739–1812) *1766
* Erkebiskop Max Franz von Havsburg-Lothringen (1756–1801) *1785
* Biskop Kaspar Max Droste zu Vischering (1770–1846) *1795
* Biskop Clemens August Droste zu Vischering (1773–1845) *1827
* Biskop Josef Ludwig Alois von Hommer  (1760-1826) *1824
* Biskop Nicolas-Alexis Ondernard (1756-1831) *1828
* Biskop Jean-Joseph Delplancq (1767-1834) *1829
* Kardinal Engelbert Sterckx (1792-1867) *1832
* Biskop Jean Joseph Faict (1813-1894) *1864
* Kardinal Pierre-Lambert Goossens (1827-1906) *1883
* Biskop Martin-Hubert Rutten (1841-1927) *1902
* Biskop *Louis-Joseph Kerkhofs* (1878-1972) *1925

## Litteratuur
* Mordecai PALDIEL: *The path of the righteous: gentile rescuers of Jews during the Holocaust*, KTAV Publishing House, 1993
* Suzanne VROMEN: *Hidden children of the Holocaust: Belgian nuns and their daring rescue of young Jews from the Nazis*, Oxford University Press, 2008

## Referanser